Asmadi Mohamed Naim

Prof. Dato' Dr. Asmadi bin Mohamed Naim (lahir 7 Ogos 1970) ialah seorang ahli akademik dan agamawan di Malaysia. Beliau terlibat dalam pentadbiran agama Islam di Malaysia terutama di Kedah, Kelantan dan Pahang melibatkan bidang Usul al-Fiqh dan ekonomi Islam.

 Kehidupan awal 
Asmadi dilahirkan pada 7 Ogos 1970 di Kelantan. Sejak usia 9 tahun, beliau mula dibesarkan di Pahang. Beliau memulakan pendidikan awal di Sekolah Kebangsaan Datu' Hashim, Pengkalan Chepa, Kelantan dari 1977 hingga 1979. Kemudian beliau berpindah ke Sekolah Kebangsaan Sultan Abdullah, Pahang dari 1979 hingga 1982. Di peringkat menengah, beliau belajar di Sekolah Menengah Kebangsaan St. Thomas, Pahang dari 1983 hingga 1987. Usai sekolah menengah, beliau belajar pengajian tradisi Islam di madrasah di Sungai Ular, Pahang selama dua tahun, sebelum menyambung pengajian di Pusat Bahasa Arab, Universiti Jordan sehingga 1990. Akibat Perang Teluk yang berlaku, beliau menyambung pengajian ke Karachi, Pakistan di Institut Pengajian Islam dari 1990 hingga 1993. Beliau menyambung pengajian sarjana muda syariah di Universiti Jordan dari 1993 hingga 1997.

Kemudian beliau kembali ke Malaysia untuk menyambung pengajian sarjana fiqah dan usul al-fiqh di Universiti Islam Antarabangsa Malaysia, Gombak dari 1997 hingga 1999 sebelum melanjutkan pengajian kedoktoran bidang ilmu wahyu di universiti sama hingga 2004. Pada 2008 hingga 2010, beliau mengambil pengajian profesional kewangan Islam bertauliah bertaraf sarjana dari Pusat Pendidikan Kewangan Islam Antarabangsa (INCIEF).

 Pentadbiran Islam 
Beliau telah dilantik sebagai Ahli Jemaah Ulama Majlis Agama Islam dan Adat Istiadat Melayu Kelantan sejak 2018. Beliau juga dilantik sebagai ahli Jawatankuasa Waqaf Majlis Ugama Islam & Adat Resam Melayu Pahang bermula Oktober 2020. Beliau juga dilanik sebagai ahli Majlis Zakat Kedah bermula September 2021. Pada 1 Februari 2021, beliau secara rasmi dilantik sebagai Naib Canselor Universiti Islam Antarabangsa Sultan Abdul Halim Mu’adzam Shah (UniSHAMS). Beliau juga ialah ahli Majlis Penasihat Syariah Suruhanjaya Sekuriti Malaysia. Pada 2022, beliau dilantik menganggotai sebuah suruhanjaya siasatan diraja yang ditubuhkan bagi menyiasat isu pengurusan dan operasi Tabung Haji.

 Anugerah 


 Darjah Dato' Setia Sultan Sallehuddin Kedah (DSSS) - Dato' (2023) 
  30px  : 
 Darjah Al-Sultan Abdullah Ahmad Shah (DSAS) - Dato’ (2025)

 Rujukan 

Kategori:Muslim Malaysia
Kategori:Orang Malaysia berketurunan Melayu
Kategori:Mufti Pahang
Kategori:Alumni Universiti Jordan
Kategori:Alumni Universiti Islam Antarabangsa Malaysia